Virallinen lehti nro L 326 , 22/12/2000 s. 0001 - 0002



Neuvoston päätös, tehty 14 päivänä joulukuuta 2000, Euroopan unionin osallistumisesta käsiaseiden ja kevyiden aseiden epävakauttavan keskittymisen ja leviämisen torjumiseen hyväksytyn yhteisen toiminnan 1999/34/YUTP täytäntöönpanosta Etelä-Ossetiassa (2000/803/YUTP) EUROOPAN UNIONIN NEUVOSTO, joka ottaa huomioon Euroopan unionista tehdyn sopimuksen ja erityisesti sen 23 artiklan 2 kohdan, ottaa huomioon 17 päivänä joulukuuta 1998 hyväksytyn neuvoston yhteisen toiminnan 1999/34/YUTP Euroopan unionin osallistumisesta käsiaseiden ja kevyiden aseiden epävakauttavan keskittymisen ja leviämisen torjumiseen(1) sekä erityisesti sen 6 artiklan, sekä katsoo seuraavaa: (1) Käsiaseiden ja kevyiden aseiden hallitsemattomasta keskittymisestä ja leviämisestä on tullut uhka rauhalle ja turvallisuudelle ja se heikentää kestävän kehityksen näkymiä erityisesti Etelä-Ossetiassa. (2) Tällä päätöksellä on tarkoitus panna täytäntöön yhteinen toiminta 1999/34/YUTP ja antaa taloudellista tukea paikallisille poliisivoimille sellaisen vaihto-ohjelman puitteissa, jonka tarkoituksena on antaa poliisin käyttöön varusteita, jotta käsiaseet ja kevyet aseet saataisiin kerätyksi. (3) Tällä taloudellisella tuella voidaan muokata yleistä mielipidettä myönteisemmäksi siviiliväestön riisumiselle aseista sekä vahvistaa ja kehittää kansalaisyhteiskunnan osallistumista aseiden keräämiseen ja kerättyjen aseiden hävittämiseen sekä luoda asianomaisten väestöjen välille turvallisuuden, yhteisvastuun, sovinnon ja luottamuksen ilmapiiri. (4) Tämä taloudellinen tuki vahvistaisi Euroopan unionin ja ETYJ:n asemaa konfliktin ratkaisemisessa erityisesti tilanteessa, jossa ETYJ:n jäsenvaltiot valmistelevat käsiaseita koskevaa ehdotusta vuonna 2001 pidettävää käsiaseiden ja kevyiden aseiden laittoman kaupan eri osa-alueita käsittelevää Yhdistyneiden Kansakuntien konferenssia varten. (5) Komissio on suostunut ottamaan tehtäväkseen huolehtia eräistä tämän yhteisen toiminnan täytäntöönpanon kannalta välttämättömistä tehtävistä, ON PÄÄTTÄNYT SEURAAVAA: 1 artikla 1. Euroopan unioni osallistuu käsiaseiden ja kevyiden aseiden valvonnan, keräämisen ja hävittämisen edistämiseen Etelä-Ossetiassa. 2. Tätä varten Euroopan unioni ensi vaiheessa: a) auttaa yhteisten rauhanturvajoukkojen yhteistä koordinointikeskusta Etelä-Ossetiassa yhteensovittamaan järjestystä ylläpitävien ossetialaisten ja georgialaisten tahojen toimia sekä käyttämään Etelä-Ossetian alueen rikollisuutta koskevaa tietopankkiaan; b) auttaa yhteistä tutkimusryhmää Etelä-Ossetiassa suorittamaan tutkimuksia ossetialaisten ja georgialaisten osapuolten pyynnöstä; c) auttaa käsiaseiden keräämisestä vastaavia poliisilaitoksia aseiden keräämisessä ja kuljettamisessa varastoihin hävittämistä varten. 3. Tässä yhteydessä Euroopan unioni antaa tukea varusteiden muodossa, jotka toimitetaan 2 kohdassa mainituille elimille. 4. Neuvosto päättää jäsenvaltion ja/tai komission suosituksesta tällä tuella myöhemmin rahoitettavista käsiaseita ja kevyitä aseita koskevista muista hankkeista. 2 artikla 1. Edellä 1 artiklassa esitetyn tavoitteen saavuttamiseksi neuvosto antaa tämän päätöksen täytäntöönpanon komission tehtäväksi. 2. Komissio hankkii 1 artiklan 3 kohdassa tarkoitetut varusteet. Se valvoo ja arvioi niiden käytännön toimittamista ja käyttöä. Se arvioi myös tämän päätöksen täytäntöönpanon onnistumista. 3. Komissio, joka toimii yhteisen ulko- ja turvallisuuspolitiikan korkeana edustajana toimivan neuvoston pääsihteerin avustaman puheenjohtajavaltion alaisuudessa, antaa neuvostolle kertomuksen. 4. Tehtäviään hoitaessaan komissio tekee tarvittaessa yhteistyötä jäsenvaltioiden paikallisten edustustojen kanssa. 3 artikla 1. Rahoitusohje 1 artiklassa mainittuja tarkoituksia varten on 90000 euroa. 2. Edellä 1 kohdassa mainituilla määrillä rahoitettavia menoja hallinnoidaan talousarvioon sovellettavien Euroopan yhteisön menettelyjen ja sääntöjen mukaisesti. 4 artikla 1. Tämä päätös tulee voimaan päivänä, jona se tehdään. Sen voimassaolo päättyy 14 päivänä joulukuuta 2001. 2. Tätä päätöstä tarkastellaan uudelleen kuuden kuukauden kuluttua sen tekopäivästä. 5 artikla Tämä päätös julkaistaan virallisessa lehdessä. Tehty Brysselissä 14 päivänä joulukuuta 2000. Neuvoston puolesta Puheenjohtaja D. Gillot (1) EYVL L 9, 15.1.1999, s. 1.